Sahir Grand Prix eindig soos sprokiesverhaalSergio Perez. Foto: Giuseppe CACACE/POOL/AFP Die kaarte is behoorlik deurmekaar geskommel in die Formule Een-reeks. Die onbesonge Mexikaan Sergio Perez (Racing Point) het Sondag in Bahrein die Sakhir Formule Een- Grand Prix gewen, maar ondanks sy vertoning kon hy nog nie ŉ kontrak losslaan om aanstaande jaar weer te jaag nie. Die ewe onbesonge George Russell (Mercedes) wat in Lewis Hamilton (hy is in afsondering vanweë Covid-19) se plek gejaag het, was op pad om sy eerste oorwinning te behaal en ook sy eerste punt in 37 renne aan te teken, toe die noodlot hom getref het. Russell, wat voor was en soos ŉ veteraan bestuur het, se sprokiesverhaal is deur ŉ onvergeeflike fout deur die Mercedes-renspan gekelder wat sy motor tydens ŉ kuipestop met verskillende bande toegerus het. Sou dit met Hamilton gebeur het? Russell moes toe weer kuipe toe om die bande te vervang en het boonop ŉ lekband opgedoen. Die groot vraag is of Russell, as hy in een van die topspanne se motors ŉ kans kry, nie dalk beter as van die bekender jaers sal vaar nie? Dis weer die ou-ou kwelvraag: Is dit die motor of die bestuurder se vermoë waarvan welslae afhang? Perez het sy eerste sege in 190 renne behaal met Esteban Ocon (Renault) tweede en Lance Stroll (Racing Point) derde. Perez se motor het in die eerste rondte getol, terwyl Charles Leclerc (Ferrari) en Max Verstappen (Red Bull) van die baan gejaag het en albei se motors erg beskadig is. Perez het afgeskuif na laaste en vir alle praktiese doeleindes was sy voorlaaste ren vir Racing Point daarmee heen. Maar hy het kopgehou en al die ander jaers se aanslae afgeweer. Valtteri Bottas (Mercedes), wat in die skadu gestel is deur die jong Russell, was agtste en Russell negende ondanks die kuipeblaps en lekband.